קלונימוס בעל הנס

רבי קלונימוס בעל הנס היה רב שחי בירושלים בימי הביניים.

לפי השערת אברהם משה לונץ ואריה ליב פרומקין יש לזהותו עם ר' קלונימוס ב"ר יעקב, הרב הראשון לעדת האשכנזים בירושלים ובארץ ישראל. בעקבותיהם זיהה אותו אליעזר ריבלין עם הרב קלמן הברקשטן, חמיו של המהרש"ל.

סיפור הנס

דמותו של רבי קלונימוס מסתורית ועלומה, והוא התפרסם בירושלים בשל אגדה שנקשרה בשמו. על פי המסורת, הוא שימש רב קהילה בירושלים, ונודע כצדיק וקדוש. באחת השבתות השליכו שונאי ישראל גופת ילד לתוך מרתף של בית הכנסת האיסטנבולי, במטרה להאשים את היהודים בהריגתו. רבי קלונימוס נטל פיסת נייר, רשם עליו שם קדוש והצמידו על מצחו של הנער המת; מיד התעורר הנער לחיים וגילה מי הרגו. בעקבות מעשה המופת של הרב ניצלה כל הקהילה. סיפור זה מובא בספר שלמי חגיגה שבסוף ספר שלמי ציבור של רבי ישראל יעקב אלגאזי בפירוש לתפילת נשמת כל חי, אך שם לא הובא כי המעשה אירע בשבת.

על שם הנס הוא כונה בפי אנשי ירושלים רבי קלונימוס בעל הנס. רחוב הרב קלונימוס, בשכונת רמת שלמה בירושלים, קרוי על שמו.

קברו
בשל העובדה שנאלץ לחלל את השבת, ציווה רבי קלונימוס שלאחר מותו יקברוהו בפאתי בית הקברות. הוא נקבר על גדת נחל קדרון, סמוך ליד אבשלום.

על קברו הניחו תושבי ירושלים גל אבנים, ובמשך שנים רבות שימש הקבר מוקד תפילה לתושבי העיר. כמו כן שימשו האבנים שבגל כסגולה לשמירה. מי שיצא מירושלים נהג לפקוד את הגלעד, לקחת אבן מן הגל ולהישבע כי יחזירה למקומה בשובו בשלום. הגל, שאגדות וסיפורים רבים נקשרו בו, נעלם בתקופת ירושלים החצויה בין השנים 1948 ל-1967.

לקריאה נוספת
 יהושע חנא רבניצקי, רבי קלונימוס בעל הנס, הוצאת דביר, תל אביב, תרצ"ג, 1932.
 מצבות קודש בארץ ישראל חלק ב, עמ' 531
 איל דודסון, ‫בשביל ירושלים: מדריך למטייל באתרי ירושלים הקדומה‬, ירושלים: מכון מגלי"ם, 2009, עמ' 69–71

קישורים חיצוניים
 רבי ישראל יעקב אלגאזי, סיפור הנס עם רבי קלונימוס, בתוך ספרו שלמי חגיגה
 , בתוך: מחניים, גיליון פ', ניסן תשכ"ג
 גל קלונימוס בעל הנס, באתר הר הזיתים

הערות שוליים

יהודים ויהדות בימי הביניים
אנשי עליות קדומות לארץ ישראל
ירושלים: רבנים
מיסטיקה יהודית
אגדות יהודיות
יהודים הקבורים בהר הזיתים
מזרח ירושלים
קלונימוס בעל הנס
הר הזיתים: אתרים יהודיים
נחל קדרון
עולים לארץ ישראל במאה ה-16